У Шыпілавічах, на радзіме Паўла Шпілеўскага, вандроўнікі ўшанавалі памяць пра знакамітага беларускага этнографа, пісьменніка і публіцыста. Ушанаванне пачалося ўрачыстым перазвонам, які наладзілі вучні сталічнай школы званароў. А прадоўжылася канцэртам у вясковым Доме культуры, дзе з аўтэнтычнымі спевамі выступіў фальклорны гурт “Глыбокія крыніцы” (СДК вёскі Закальное), якім кіруе Надзея Мярэйчык. Некалькі цудоўных твораў выканала духоўная капэла любанскай Свята-Праабражэнскай царквы. Настаяцель гэтай царквы айцец Віктар звярнуўся да прысутных з прывітальным словам, а дырэктар Любанскага дзяржаўнага музея народнай славы Наталля Сіняк расказала ім пра жыццёвы шлях Паўла Шпілеўскага.